CELEX: 32012R0161
Language: ro
Date: 2012-02-23 00:00:00
Title: Regulamentul (UE) nr. 161/2012 al Comisiei din 23 februarie 2012 privind măsurile de urgență pentru protejarea stocurilor de eglefin în apele situate la vest de Scoția

24.2.2012   
            
            
               RO
            
            
               Jurnalul Oficial al Uniunii Europene
            
            
               L 52/6
            
         REGULAMENTUL (UE) NR. 161/2012 AL COMISIEI
   din 23 februarie 2012
   privind măsurile de urgență pentru protejarea stocurilor de eglefin în apele situate la vest de Scoția
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 2371/2002 al Consiliului din 20 decembrie 2002 privind conservarea și exploatarea durabilă a resurselor piscicole în conformitate cu politica comună în domeniul pescuitului (1), în special articolul 7,
   întrucât:
   
               (1)
            
            
               În conformitate cu Regulamentul (CE) nr. 2371/2002, politica comună în domeniul pescuitului trebuie să prevadă măsuri coerente privind conservarea, gestionarea și exploatarea resurselor acvatice vii, inclusiv măsuri specifice de reducere a impactului activităților de pescuit asupra ecosistemelor marine și a speciilor nevizate.
            
         
               (2)
            
            
               Pentru a proteja speciile de cod, eglefin și merlan, punctul 6.1 din anexa III la Regulamentul (CE) nr. 43/2009 al Consiliului (2), astfel cum a fost modificat prin Regulamentul (CE) nr. 1288/2009 (3) și Regulamentul (UE) nr. 579/2011 al Parlamentului European și al Consiliului (4), stabilește în diviziunea ICES VI o zonă în care activitățile de pescuit sunt interzise (denumită în continuare „apele situate la vest de Scoția”).
            
         
               (3)
            
            
               Prin derogare de la această interdicție, punctele 6.5 și 6.6 din anexa III la Regulamentul (CE) nr. 43/2009 permit pescuitul de langustine și, respectiv, pescuitul cu traule, năvoade de fund sau alte unelte similare, cu condiția îndeplinirii anumitor cerințe, în special a cerinței ca orice amestec de cod, eglefin și/sau merlan să nu reprezinte mai mult de un anumit procent din captura reținută.
            
         
               (4)
            
            
               Scopul cerinței respective a fost acela de a reduce mortalitatea cauzată de pescuit în cazul celor trei stocuri în zona lor de distribuție, prin evitarea pescuitului direcționat.
            
         
               (5)
            
            
               Dovezile și recomandările primite de Comisie din partea Consiliului Internațional pentru Explorarea Apelor Maritime (ICES) și din partea Comitetului științific, tehnic și economic pentru pescuit (CSTEP) au subliniat că aruncarea înapoi în mare a capturilor are loc ca urmare a impunerii regulilor privind compoziția capturii în diviziunea ICES VIa.
            
         
               (6)
            
            
               ICES constată că stocul de eglefin în diviziunea ICES VIa este sub limitele biologice de siguranță, însă face observația că recrutarea recentă, mult mai mare decât media, va contribui la o creștere a biomasei stocului de reproducere.
            
         
               (7)
            
            
               Creșterea continuă a claselor de vârstă respective înseamnă că acești pești pătrund în prezent în zona de pescuit. Înainte de a contribui la reproducerea viitoare, impunerea regulilor privind compoziția capturii va duce la creșterea aruncărilor înapoi în mare a capturilor din acest stoc pentru a îndeplini cerințele de debarcare. Eliminarea biomasei de reproducere pentru un stoc care se află sub limitele biologice de siguranță reprezintă o amenințare gravă la adresa redresării pe termen lung și a durabilității stocului respectiv. Aplicarea în continuare a regulilor privind compoziția capturii permite controlarea debarcărilor, și nu a capturilor. Indiferent de eventualele schimbări în ceea ce privește cotele, actuala abundență crescândă a stocului de eglefin va duce la creșterea nivelurilor de aruncări înapoi în mare induse de reglementare.
            
         
               (8)
            
            
               Sporirea posibilităților de pescuit pentru stocul de eglefin în diviziunea ICES VIa, începând cu februarie 2012, va duce la o creștere a presiunii exercitate de pescuit. Eforturile de utilizare a posibilităților de pescuit pentru anul 2012 vor conduce la o mortalitate sporită pentru orice stoc capturat împreună cu stocul de eglefin, în special pentru stocurile de merlan și cod.
            
         
               (9)
            
            
               Deoarece pescuitul de eglefin se desfășoară în principal începând cu luna februarie, este necesar să se introducă modificări pentru a preveni de urgență aruncările înapoi în mare excesive.
            
         
               (10)
            
            
               Menținerea și creșterea numărului de aruncări înapoi în mare a capturilor din stocul de eglefin vor afecta recuperarea și producția viitoare. Maximizarea posibilităților de pescuit amenință durabilitatea altor stocuri. Există pericolul de a se produce și alte prăbușiri ale acestor stocuri ca urmare a mortalității ridicate cauzate de pescuit.
            
         
               (11)
            
            
               Neconcordanța dintre cerințele de debarcare și capturile inevitabile de eglefin va crește considerabil în 2012. Prin urmare, este necesar să se suspende neîntârziat regulile privind compoziția capturii referitoare la eglefin, pentru a preveni amenințările grave la adresa recuperării speciei respective în apele situate la vest de Scoția și pentru a preveni presiunea suplimentară exercitată de pescuit asupra altor stocuri, permițând în același timp utilizarea rațională a posibilităților de pescuit pentru 2012,
            
         ADOPTĂ PREZENTUL REGULAMENT:
   Articolul 1
   În cursul perioadei de aplicare a prezentului regulament, procentajele reprezentând compoziția capturii prevăzute în partea A punctul 6.5 subpunctul (iii) și punctul 6.6 subpunctul (ii) din anexa III la Regulamentul (CE) nr. 43/2009 nu se aplică în ceea ce privește eglefinul.
   Articolul 2
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.
   Se aplică până la 25 august 2012.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 23 februarie 2012.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 358, 31.12.2002, p. 59.
   
      (2)  JO L 22, 26.1.2009, p. 1.
   
      (3)  JO L 347, 24.12.2009, p. 6.
   
      (4)  JO L 165, 24.6.2011, p. 1.